GENERÁLNA PROKURATÚRA
SLOVENSKEJ REPUBLIKY

Leg/2 53/24/1000

                                                                                  Zbierka služobných predpisov
                                                                                  generálneho prokurátora
                                                                                  Slovenskej republiky
                                                                                  Por. č. 27/2024

P R Í K A Z

generálneho prokurátora Slovenskej republiky

z 19. marca 2024

o postupe prokurátorov v trestnom konaní
o mimoriadnych opravných prostriedkoch

Podľa § 10 ods. 2 zákona č. 153/2001 Z. z. o prokuratúre v znení neskorších predpisov vydávam tento príkaz:

Prvá časť
Úvodné ustanovenia

Článok 1

Tento príkaz upravuje postup prokurátorov v konaní o mimoriadnych opravných prostriedkoch podľa ôsmej hlavy tretej časti Trestného poriadku.

Článok 2

(1) Podľa tohto príkazu sa nepostupuje, ak nápravu nezákonného stavu možno zabezpečiť bez využitia mimoriadneho opravného prostriedku. V takom prípade podľa povahy veci
a)	podávateľa podania treba poučiť o jeho vlastnej možnosti využitia iného právneho prostriedku, 
b)	prokurátor nápravu zabezpečí vlastnými právnymi prostriedkami sám alebo prostredníctvom policajta, alebo
c)	prokurátor bez meškania podanie postúpi inému príslušnému orgánu.
   
(2) O postupe podľa odseku 1 podávateľa podania vyrozumie prokurátor, ktorému bolo podanie doručené.

Článok 3

(1) Podnet sa podáva písomne, ústne do zápisnice, telefaxom alebo elektronickými prostriedkami. Podnet urobený telefaxom alebo elektronickými prostriedkami bez kvalifikovaného elektronického podpisu treba doplniť do troch pracovných dní predložením jeho originálu v listinnej podobe alebo elektronickými prostriedkami s kvalifikovaným elektronickým podpisom (§ 32 ods. 1 zákona č. 153/2001 Z. z. o prokuratúre v znení neskorších predpisov), inak sa o podnete nekoná. 

(2) O tom, či ide o podnet na postup podľa tohto príkazu, rozhoduje obsah podania, nie jeho označenie. 

(3) Ak podnet neobsahuje informácie potrebné na ďalšie konanie, prokurátor podávateľa vyzve na jeho písomné doplnenie v lehote, ktorú mu určí; táto lehota nesmie byť kratšia ako desať pracovných dní (§ 32 ods. 3 zákona č. 153/2001 Z. z. o prokuratúre v znení neskorších predpisov). Podľa povahy veci podávateľa upozorní na lehoty ustanovené v § 370 ods. 1 Trestného poriadku a súčasne ho upozorní, že ak výzve v určenej lehote nevyhovie, podnet odloží bez skúmania veci.

(4) V rámci prokuratúry sa písomnosti zasielajú prostredníctvom IS PTCA, ak nejde o zasielanie spisových podkladov (najmä súdny spis, vyšetrovací spis, dozorový spis a dohľadový spis).

Článok 4

(1) Na vybavenie návrhu na zrušenie rozhodnutia podľa § 363 ods. 1 Trestného poriadku je príslušný prokurátor Generálnej prokuratúry Slovenskej republiky (ďalej len „generálna prokuratúra“). 

(2) Na vybavenie podnetu na podanie dovolania a na zastupovanie v konaní o dovolaní pred Najvyšším súdom Slovenskej republiky (ďalej len „dovolací súd“) je príslušný prokurátor generálnej prokuratúry.

Článok 5

Ak bezprostredne hrozí uplynutie lehoty ustanovenej v § 364 ods. 3 alebo  § 370 ods. 1 Trestného poriadku, prokurátor generálnej prokuratúry, prokurátor krajskej prokuratúry a prokurátor okresnej prokuratúry sú povinní konať bezodkladne a urýchlene tak, aby návrh alebo podnet so stanoviskom a prípadným náčrtom a spisovými podkladmi bol predložený generálnej prokuratúre najneskôr desať pracovných dní pred jej uplynutím. Za tým účelom sú povinní využiť všetky prostriedky operatívnej komunikácie. Výnimočne, po predchádzajúcej dohode s príslušným prokurátorom generálnej prokuratúry alebo jeho nadriadeným prokurátorom, možno upustiť od vypracovania stanoviska a prípadného náčrtu.	

Článok 6

Listy dozorového spisu a dohľadového spisu podriadenej prokuratúry predkladaného generálnej prokuratúre musia byť chronologicky usporiadané. Ak vo veci konal súd, dozorový spis a dohľadový spis musia obsahovať všetky zápisnice z hlavného pojednávania a verejného zasadnutia prvostupňového aj odvolacieho súdu a všetky ich rozhodnutia, ak nie sú v IS PTCA.

Druhá časť
Zrušenie právoplatných rozhodnutí v prípravnom konaní

Prvý diel
Základné ustanovenia

Článok 7

(1) Prokurátor generálnej prokuratúry predloží generálnemu prokurátorovi Slovenskej republiky (ďalej len „generálny prokurátor“) návrh uznesenia generálneho prokurátora podľa § 363 ods. 1 Trestného poriadku na zrušenie právoplatného rozhodnutia prokurátora alebo policajta vydaného v prípravnom konaní, ak
a)	takým rozhodnutím alebo v konaní, ktoré mu predchádzalo, bol porušený zákon,
b)	nápravu nemožno zabezpečiť inými právnymi prostriedkami dozorového prokurátora alebo jeho nadriadeného prokurátora a
c)	sú splnené zákonné podmienky na zrušenie právoplatného rozhodnutia prokurátora alebo policajta postupom podľa § 363 ods. 1 Trestného poriadku.

(2) Právoplatným rozhodnutím uvedeným v odseku 1 sa rozumie najmä uznesenie, ktorým sa rozhodlo 
a)	podľa § 29 ods. 2 Trestného poriadku o výške náhrady a odmeny tlmočníka a prekladateľa,
b)	podľa § 64 Trestného poriadku o žiadosti o navrátenie lehoty,
c)	podľa § 70 ods. 1 Trestného poriadku o uložení poriadkovej pokuty, 
d)	podľa § 97 a § 98 Trestného poriadku o vrátení veci,
e)	podľa § 142 ods. 1 a § 147 ods. 1 Trestného poriadku o znaleckej činnosti, 
f)	podľa § 152 ods. 2 Trestného poriadku o výške odmeny za znalecký úkon,
g)	podľa § 156 Trestného poriadku o prehliadke a pitve mŕtvoly a o jej exhumácii,
h)	podľa § 206 Trestného poriadku o vznesení obvinenia,
i)	podľa § 214 ods. 1 Trestného poriadku o postúpení veci, ak bolo vznesené obvinenie,
j)	podľa § 215 ods. 1 a 2 Trestného poriadku o zastavení trestného stíhania, ak bolo vznesené obvinenie,
k)	podľa § 216 ods. 1 Trestného poriadku o podmienečnom zastavení trestného stíhania, 
l)	podľa § 217 ods. 1 Trestného poriadku o osvedčení sa  obvineného alebo o tom, že sa v trestnom stíhaní pokračuje,
m)	 podľa § 220 Trestného poriadku o schválení zmieru a zastavení trestného stíhania.

(3) Ak sú splnené podmienky ustanovené v odseku 1, na základe pokynu generálneho prokurátora alebo ním určeného prokurátora prokurátor generálnej prokuratúry predloží generálnemu prokurátorovi návrh uznesenia generálneho prokurátora na zrušenie právoplatného uznesenia prokurátora alebo policajta podľa § 363 ods. 1 Trestného poriadku, ktoré nie je uvedené v odseku  2.	

(4) V čase konania podľa § 363 a nasl. Trestného poriadku nie je možné skončiť prípravné konanie niektorým z rozhodnutí uvedených v piatom diele druhej hlavy 2. časti Trestného poriadku alebo podaním obžaloby. 

Druhý diel
Návrh a konanie o návrhu

Článok 8
Návrh 

Návrhom na postup podľa § 363 ods. 1 Trestného poriadku (ďalej len „návrh“) sa rozumie
a)	návrh oprávnenej osoby (§ 364 ods. 1 Trestného poriadku) a
b)	návrh inej ako oprávnenej osoby (ďalej len „neoprávnená osoba“).

Konanie bezprostredne po podaní návrhu

Článok 9

(1) Návrh podaný na generálnej prokuratúre prokurátor generálnej prokuratúry bez meškania zašle elektronicky prostredníctvom IS PTCA prokuratúre, ktorá vo veci vykonáva alebo vykonávala dozor v prvom stupni (ďalej len „príslušná prokuratúra“). Ak príslušnou prokuratúrou nie je krajská prokuratúra, návrh zašle aj krajskej prokuratúre.

(2) Návrh podaný na okresnej alebo krajskej prokuratúre, ak nejde o príslušnú prokuratúru, táto prokuratúra neodkladne predloží generálnej prokuratúre, príslušnej prokuratúre a jej nadriadenej krajskej prokuratúre elektronicky prostredníctvom IS PTCA.

(3) Príslušná prokuratúra po tom, ako jej bol návrh doručený priamo alebo spôsobom uvedeným v odsekoch 1 alebo 2, bez meškania faxom alebo elektronickou poštou oznámi generálnej prokuratúre, kedy napadnuté rozhodnutie bolo vydané a kedy nadobudlo právoplatnosť, ak také skutočnosti nie je možné zistiť z IS PTCA. 

(4) Ak návrh bol podaný v lehote ustanovenej v § 364 ods. 1 Trestného poriadku, prokurátor generálnej prokuratúry bez meškania určí krajskej prokuratúre lehotu na predloženie spisových podkladov a stanoviska, pričom zohľadní čas zostávajúci do konca lehoty šiestich mesiacov od právoplatnosti napadnutého rozhodnutia. Vo väzobných veciach nemožno určiť lehotu na predloženie spisových podkladov od pridelenia veci prokurátorovi generálnej prokuratúry dlhšiu ako tri týždne, v ostatných veciach dlhšiu ako šesť týždňov.

(5) Konanie súdu o návrhu na povolenie obnovy konania podľa § 394 ods. 3 Trestného poriadku v tej istej veci na vybavenie návrhu nemá vplyv. Ak z tohto dôvodu prvopis vyšetrovacieho spisu nemožno zadovážiť, namiesto neho treba zadovážiť jeho rovnopis.

Článok 10

	Ak v čase podania návrhu lehota ustanovená v § 364 ods. 1 Trestného poriadku už uplynula, príslušná prokuratúra túto skutočnosť bez meškania oznámi generálnej prokuratúre, a to bez predloženia stanoviska a spisových podkladov podľa čl. 11 ods. 1.

Článok 11
Predloženie podkladov generálnej prokuratúre

(1) Príslušná krajská prokuratúra predloží generálnej prokuratúre svoje stanovisko k návrhu spolu s vyšetrovacím spisom, dozorovými spismi a prípadne aj s ďalšími potrebnými spisovými podkladmi; v prípade rozsiahleho dozorového spisu je možné po dohode s prokurátorom generálnej prokuratúry predložiť iba jeho relevantnú časť.

(2) Stanovisko krajskej prokuratúry obsahuje
a)	meno a priezvisko prokurátora, ktorý ho vyhotovil, 
b)	označenie orgánu, ktorý napadnuté rozhodnutie vydal, dátum jeho vydania, jeho spisovú značku a dátum, kedy nadobudlo právoplatnosť, 
c)	na prvej strane výrazné vyznačenie posledného dňa lehoty ustanovenej v § 364 ods. 3 Trestného poriadku,
d)	stručné, ale výstižné stanovisko k relevantným argumentom hmotno-právneho a procesného charakteru uvedeným v návrhu, ak návrh nie je dôvodný, alebo  
e)	návrh na zrušenie napadnutého rozhodnutia a náčrt uznesenia generálneho prokurátora podľa § 363 ods. 1 Trestného poriadku. 

(3) Náčrt uznesenia podľa odseku 2 písm. e) musí obsahovať všetky náležitosti ustanovené v § 176, § 366 a § 367 ods. 1 a 2 Trestného poriadku. Predkladá sa vždy aj elektronicky prostredníctvom IS PTCA.

Článok 12
Postup prokurátora generálnej prokuratúry 

(1) Prokurátor generálnej prokuratúry po zadovážení podkladov preskúma zákonnosť napadnutého rozhodnutia a konania, ktoré mu predchádzalo, pričom nie je viazaný dôvodmi uvedenými v návrhu, stanovisku alebo náčrte uznesenia  podriadenej prokuratúry.
	
(2) Ak bol návrh podaný po uplynutí lehoty ustanovenej v § 364 ods. 1 Trestného poriadku, alebo ak bol podaný neoprávnenou osobou, o takej skutočnosti sa navrhovateľ písomne upovedomí bez skúmania vecnej správnosti rozhodnutia (§ 365 ods. 1 a 2 Trestného poriadku).

(3) Ak zákon nebol porušený, prokurátor generálnej prokuratúry vyhotoví návrh upovedomenia generálneho prokurátora podľa § 365 ods. 1 Trestného poriadku, ktorý predloží služobným postupom na schválenie a podpis generálnemu prokurátorovi alebo inému prokurátorovi konajúcemu v jeho mene.

(4) Po schválení a podpísaní uznesenia generálnym prokurátorom alebo upovedomenia podľa § 365 ods. 1 alebo 2 Trestného poriadku zabezpečí ich oznámenie dotknutým stranám konania prokurátor generálnej prokuratúry. Spisové podklady spolu s potrebným počtom rovnopisov uznesenia alebo upovedomenia zašle príslušnej krajskej prokuratúre alebo jej prostredníctvom príslušnej okresnej prokuratúre.

Tretí diel
Konanie po zrušení právoplatného rozhodnutia

Článok 13

(1) Ak po zrušení napadnutého rozhodnutia alebo jeho časti nerozhodne vo veci generálny prokurátor sám, v ďalšom konaní prokurátor, ktorého rozhodnutie bolo zrušené, podľa povahy veci sám alebo prostredníctvom podriadeného prokurátora alebo policajta zabezpečí nápravu alebo odstránenie nezákonnosti v rozhodnutí alebo v konaní, ktoré mu predchádzalo. Rovnako sa postupuje, ak bolo zrušené rozhodnutie policajta. 

(2) Orgán, ktorému bola vec prikázaná na ďalšie konanie a rozhodnutie, postupuje podľa § 367 ods. 3 Trestného poriadku.

(3) Ak je orgánom uvedeným v odseku 2 policajt, nápravu zabezpečí príslušný prokurátor v rámci výkonu dozoru prokurátora.

Štvrtý diel
Vlastný poznatok prokurátora

Článok 14

Ak prokurátor inak, ako z návrhu osôb uvedených v čl. 8, získa poznatok o porušení zákona odôvodňujúci zrušenie rozhodnutia podľa § 363 ods. 1 Trestného poriadku, koná primerane podľa prvého až tretieho dielu druhej časti tohto príkazu tak, aby generálny prokurátor mohol rozhodnúť v lehote ustanovenej v § 364 ods. 3 Trestného poriadku.

Tretia časť
Dovolanie

Prvý  diel
Postup vo veci, v ktorej generálny prokurátor
je oprávnený na podanie dovolania

Článok 15

(1) Generálny prokurátor môže podať dovolanie proti právoplatnému rozhodnutiu odvolacieho súdu, ak 
a)	riadny opravný prostriedok podal prokurátor, 
b)	riadny opravný prostriedok podal obvinený a odvolací súd rozhodol v jeho prospech.

(2) Generálny prokurátor podáva dovolanie na podnet
a)	strany konania,
b)	iného subjektu alebo
c)	prokurátora.

(3) Generálny prokurátor môže podať dovolanie aj bez podnetu.

Prvý oddiel
Konanie o podnete strany konania 
alebo iného subjektu na podanie dovolania

Článok 16
Konanie bezprostredne po podaní podnetu na podanie dovolania

(1) Ak bol podnet podaný na generálnej prokuratúre, prokurátor generálnej prokuratúry ho bez meškania zašle elektronicky prostredníctvom IS PTCA vecne a miestne príslušnej krajskej prokuratúre (ďalej len „príslušná krajská prokuratúra“). Prijatie podnetu písomne potvrdí najneskôr do desiatich dní (§ 34 ods. 2 zákona č. 153/2001 Z. z. o prokuratúre v znení neskorších predpisov). Prokurátor upozorní obvineného, ktorý podal odvolanie, alebo v ktorého neprospech bolo rozhodnuté na základe odvolania prokurátora, na jeho oprávnenie ustanovené v § 369 ods. 2 písm. b) Trestného poriadku. Rovnako postupuje, ak podnet bol doručený prostredníctvom podriadenej prokuratúry. 

(2) Ak bol podnet podaný na okresnej prokuratúre alebo krajskej prokuratúre a nejde o príslušnú prokuratúru, táto prokuratúra podnet neodkladne predloží generálnej prokuratúre, príslušnej prokuratúre a jej nadriadenej krajskej prokuratúre elektronicky prostredníctvom IS PTCA. Súčasne podávateľovi podnetu najneskôr do pätnástich dní (§ 34 ods. 3 zákona č. 153/2001 Z. z. o prokuratúre v znení neskorších predpisov) oznámi, že o vybavení podnetu bude písomne vyrozumený generálnou prokuratúrou.

(3) Príslušná krajská prokuratúra po tom, ako jej bol podnet doručený priamo alebo spôsobom uvedeným v odsekoch 1 alebo 2, bez meškania oznámi prostredníctvom IS PTCA generálnej prokuratúre, kedy napadnuté rozhodnutie súdu bolo doručené prokuratúre.

(4) Prokurátor generálnej prokuratúry bez meškania určí lehotu na predloženie spisových podkladov a stanoviska príslušnej krajskej prokuratúre, pritom zohľadní čas zostávajúci od podania podnetu do konca lehoty troch rokov ustanovenej v § 370 ods. 1 Trestného poriadku. Lehotu určí tak, aby mu na preskúmanie veci a rozhodnutie zostala najmenej polovica času zostávajúceho odo dňa podania podnetu do uplynutia lehoty troch rokov ustanovenej v § 370 ods. 1 Trestného poriadku. Ak podnet bol podaný len v prospech obvineného, lehotu určí tak, aby podnet mohol byť vybavený do dvoch mesiacov od jeho podania.

(5) Konanie súdu o návrhu na povolenie obnovy konania v tej istej veci na vybavenie podnetu nemá vplyv.

(6) V konaní o podnete na podanie dovolania v prospech obvineného sa pri komunikácii s podávateľom podnetu a v rámci prokuratúry použije bežný písomný styk. Zásielky sa zásadne doručujú bežnou poštou, iba ak by bezprostredne hrozilo uplynutie lehoty troch rokov ustanovenej v § 370 ods. 1 Trestného poriadku; v takom prípade možno doručovať faxom alebo elektronicky.

(7) Ak sa zistí, že ide o podnet  
a)	v prospech obvineného a od doručenia rozhodnutia prokuratúre už uplynuli tri roky, alebo 
b)	v neprospech obvineného a od doručenia rozhodnutia prokuratúre už uplynuli tri roky; príslušná krajská prokuratúra túto skutočnosť bez meškania oznámi generálnej prokuratúre a predloží jej odpis rozhodnutia odvolacieho súdu.

(8) Prokurátor generálnej prokuratúry podávateľovi oznámi, že dovolanie nie je prípustné pre uplynutie lehoty.

Článok 17
Predkladanie spisových podkladov generálnej prokuratúre

(1) Príslušná krajská prokuratúra predloží generálnej prokuratúre svoje stanovisko k podnetu a súdny spis alebo rovnopis vyšetrovacieho spisu, dozorový spis príslušnej okresnej prokuratúry a svoj dohľadový spis, prípadne aj ďalšie  potrebné spisové podklady.

(2) Stanovisko podľa odseku 1 obsahuje
a)	meno a priezvisko prokurátora, ktorý ho vyhotovil, 
b)	označenie súdu, ktorý napadnuté rozhodnutie vydal, dátum jeho vydania, jeho spisovú značku a dátum, kedy bolo doručené prokuratúre a kedy nadobudlo právoplatnosť, 
c)	na prvej strane výrazné vyznačenie posledného dňa lehoty troch rokov ustanovenej v § 370 ods. 1 Trestného poriadku, 
d)	stručné, ale výstižné stanovisko k relevantným argumentom hmotno-právneho a procesného charakteru uvedeným v podnete, ak podnet nie je dôvodný, alebo 
e)	návrh na zrušenie napadnutého rozhodnutia a náčrt dovolania generálneho prokurátora. 

(3) Náčrt dovolania sa vždy predkladá aj v elektronickej forme prostredníctvom IS PTCA.

(4) Náčrt dovolania obsahuje
a)	v záhlaví označenie generálneho prokurátora, dátum dovolania a spisovú značku generálnej prokuratúry,
b)	zoznam príloh, ak sa predkladajú,
c)	určenie trestnej veci, v ktorej sa dovolanie podáva, a to uvedením 
1. prvostupňového súdu a spisovej značky, pod ktorou vec evidoval, 
2.	mena a priezviska obvineného, miesta a dátumu jeho narodenia a jeho bydliska, 
3.	pomenovania a číselného označenia trestného činu, pre ktorý sa trestné stíhanie viedlo; ak sa konalo o viacerých trestných činoch, uvedie sa len najzávažnejší a skratka „a iné“,  
d)	výrazné označenie „Dovolanie generálneho prokurátora“ a odkaz na ustanovenie § 369 ods. 2 písm. a) Trestného poriadku, 
e)	označenie súdu, proti rozhodnutiu ktorého sa dovolanie podáva, 
f)	označenie rozhodnutia, proti ktorému dovolanie smeruje, uvedením dátumu jeho vydania, jeho spisovej značky, dátumu, kedy nadobudlo právoplatnosť a dátumu, kedy bolo doručené prokuratúre,
g)	časť rozhodnutia, ktorá sa napáda, dôvod dovolania podľa § 371 ods. 1 Trestného poriadku, a či sa dovolanie podáva v prospech alebo v neprospech obvineného,
h)	návrh, akým spôsobom má dovolací súd rozhodnúť,
i)	odôvodnenie dovolania v rozsahu dôvodu podľa § 371 ods. 1 Trestného poriadku, 
j)	návrh generálneho prokurátora podľa § 389 ods. 1 Trestného poriadku, aby dovolací súd vrátil vec do prípravného konania.

(5) Náčrt dovolania môže obsahovať aj návrh na rozhodnutie podľa § 380 ods. 1 a 4 Trestného poriadku.

Článok 18
Postup prokurátora generálnej prokuratúry
	
(1) Prokurátor generálnej prokuratúry po zadovážení podkladov preskúma zákonnosť napadnutého rozhodnutia a konania, ktoré mu predchádzalo, pritom nie je viazaný dôvodmi uvedenými v podnete, stanovisku alebo náčrte podriadenej prokuratúry.

(2) Ak generálnemu prokurátorovi uplynula lehota na podanie dovolania, alebo ak podnet nie je dôvodný, prokurátor generálnej prokuratúry v zastúpení generálneho prokurátora o takej skutočnosti písomne upovedomí podávateľa podnetu. Ak ide o podnet smerujúci v prospech obvineného a lehota troch rokov obvinenému ešte neuplynula, poučí podávateľa podnetu o práve obvineného podať dovolanie podľa § 369 ods. 2 písm. b) Trestného poriadku. 

(3) Ak prokurátor zistí, že právoplatným rozhodnutím odvolacieho súdu alebo v konaní, ktoré mu predchádzalo, bol porušený zákon spôsobom zakladajúcim niektorý z dôvodov na podanie dovolania podľa § 371 ods. 1 Trestného poriadku, vyhotoví návrh dovolania.

(4) Návrh dovolania musí obsahovať všetky náležitosti uvedené v čl. 17 ods. 4.

(5) Prokurátor generálnej prokuratúry návrh dovolania spolu so zadováženými spisovými podkladmi predloží služobným postupom na schválenie a podpis generálnemu prokurátorovi.

(6) Po schválení dovolania a jeho podpísaní prokurátor generálnej prokuratúry zabezpečí jeho doručenie príslušnému súdu, o podaní dovolania upovedomí podávateľa podnetu a príslušnú krajskú prokuratúru, ktorej zašle dovolanie prostredníctvom IS PTCA.

(7) Prokurátor generálnej prokuratúry bez meškania informuje príslušnú krajskú prokuratúru o rozhodnutí dovolacieho súdu a následne jej zašle odpis rozhodnutia dovolacieho súdu. 

Druhý oddiel
Konanie na podnet prokurátora

Článok 19

Ak prokurátor inak, ako z podnetu uvedeného v čl. 16 ods. 1, získa poznatok o porušení zákona odôvodňujúcom podanie dovolania generálnym prokurátorom, postupuje primerane podľa čl. 15 až 18. 

Druhý  diel
Postup vo veci, v ktorej na podanie dovolania je oprávnený
len minister spravodlivosti Slovenskej republiky

Článok 20

(1) Prokurátor, ktorému bol doručený podnet strany konania na podanie dovolania z niektorého z dovolacích dôvodov podľa § 371 ods. 1, 2 alebo 3 Trestného poriadku, takýto podnet bez meškania postúpi Ministerstvu spravodlivosti Slovenskej republiky (ďalej len „ministerstvo“), ak generálny prokurátor nie je oprávnený na podanie dovolania z dôvodu, že
a)	sa rozhodnutie stalo právoplatným v prvostupňovom konaní, 
b)	ide o niektorý z dôvodov dovolania uvedený v § 371 ods. 2 a 3 Trestného poriadku,
c)	príslušný prokurátor nepodal odvolanie a súčasne odvolací súd nerozhodol v prospech obvineného na podklade odvolania obvineného.

(2) Prokurátor pri postúpení podnetu podľa odseku 1 zároveň ministerstvu oznámi, ktoré rozhodnutie sa podnetom napáda, súd, ktorý ho vydal, dátum jeho vydania a jeho spisovú značku. 

(3) Prokurátor o postúpení podnetu ministerstvu vyrozumie
a)	podávateľa podnetu, ktorému súčasne oznámi, že generálny prokurátor nie je oprávnený podať dovolanie, a
b)	generálnu prokuratúru zaslaním listu, ktorým podnet postúpil ministerstvu elektronicky prostredníctvom IS PTCA.

Článok 21

(1) Ak krajská prokuratúra v rámci vlastnej činnosti zistí porušenie zákona odôvodňujúce podanie dovolania proti právoplatnému rozhodnutiu z dôvodu uvedeného v § 371 ods. 2 a 3 Trestného poriadku, a ak sú súčasne splnené podmienky na podanie podnetu ministrovi spravodlivosti Slovenskej republiky (ďalej len „minister spravodlivosti“) ustanovené v § 369 ods. 1 druhej vete, § 371 ods. 4 druhej vete a § 372 ods. 1 Trestného poriadku, o takej skutočnosti bez meškania podá správu generálnej prokuratúre. 

(2) Ustanovenie odseku 1 sa nepoužije, ak ide o porušenie zákona 
a)	v prospech obvineného, a od posledného doručenia rozhodnutia už uplynuli tri roky, alebo
b)	v neprospech obvineného, a od posledného doručenia rozhodnutia už uplynuli tri roky.

(3) Krajská prokuratúra v správe podľa odseku 1 uvedie
a)	meno a priezvisko prokurátora, ktorý správu vyhotovil, 
b)	súd, ktorý napadnuté rozhodnutie vydal, dátum vydania rozhodnutia, jeho spisovú značku, dátum jeho doručenia prokuratúre a dátum jeho posledného doručenia stranám konania,
c)	stručné, ale výstižné opísanie nedostatkov rozhodnutia alebo konania, ktoré mu predchádzalo hmotno-právneho alebo procesného charakteru, ktoré napĺňajú niektorý z dôvodov dovolania podľa § 371 ods. 2 alebo 3 Trestného poriadku.

(4) V prílohe správy podľa odseku 1 krajská prokuratúra predloží generálnej prokuratúre 
a)	rovnopis vyšetrovacieho spisu a
b)	dozorové a dohľadové spisy prvostupňovej a druhostupňovej prokuratúry. 

Článok 22

(1) Prokurátor generálnej prokuratúry bez meškania preskúma spisové podklady, pritom nie je viazaný dôvodmi uvedenými v správe krajskej prokuratúry. Ak zistí porušenie zákona odôvodňujúce podanie dovolania, vypracuje návrh podnetu ministrovi spravodlivosti na podanie dovolania, ktorý predloží generálnemu prokurátorovi. 
	
(2) Prokurátor generálnej prokuratúry v návrhu uvedie
a)	súd, ktorý napadnuté rozhodnutie vydal, dátum jeho vydania, jeho spisovú značku a dátum, kedy bolo najneskoršie doručené stranám konania, 
b)	na prvej strane výrazne posledný deň lehoty troch rokov ustanovenej v § 370 ods. 1 Trestného poriadku,
c)	stručné ale výstižné opísanie nedostatkov rozhodnutia alebo konania, ktoré mu predchádzalo hmotno-právneho,  procesného alebo skutkového charakteru, ktoré napĺňajú niektorý z dôvodov dovolania podľa § 371 ods. 2 alebo 3 Trestného poriadku.

(3) Prokurátor generálnej prokuratúry o vybavení veci informuje elektronicky prostredníctvom IS PTCA krajskú prokuratúru zaslaním podnetu, ak generálny prokurátor podnet podal, alebo oznámením dôvodov, pre ktoré podnet nebol podaný.

Článok 23
	
Ak porušenie zákona uvedené v čl. 21 ods. 1 zistí prokurátor generálnej prokuratúry, takú skutočnosť bez meškania oznámi krajskej prokuratúre. Ďalej sa postupuje primerane podľa čl. 21 a 22.

Tretí diel
Postup po podaní dovolania obvineným
 alebo za obvineného inou oprávnenou osobou alebo ministrom spravodlivosti 

Článok 24

Prokuratúra, ktorá vo veci konala v prvom stupni (ďalej len „príslušná prokuratúra“) ku každému dovolaniu vypracuje stručné vyjadrenie, ktoré doručí príslušnému súdu v ním určenej lehote. Vo vyjadrení navrhne, ako má dovolací súd rozhodnúť. K jednotlivým relevantným tvrdeniam hmotno-právneho, procesného alebo skutkového charakteru, o ktoré sa dovolanie opiera, uvedie skutočnosti, ktoré tieto tvrdenia vyvracajú alebo potvrdzujú. 

Článok 25

(1) Ak dovolanie podal minister spravodlivosti, príslušná prokuratúra predloží vyjadrenie aj generálnej prokuratúre spolu s rovnopisom  vyšetrovacieho spisu a svojím dozorovým spisom. Zásielku treba výrazne označiť slovami „DOVOLANIE MINISTRA“.

(2) Vyjadrenie sa predkladá vždy aj elektronicky prostredníctvom IS PTCA. 

Článok 26

(1) Ak dovolanie podal obvinený alebo osoba uvedená v § 369 ods. 5 Trestného poriadku, príslušná prokuratúra v rovnakej lehote, v akej je povinná predložiť vyjadrenie súdu, predloží elektronicky prostredníctvom IS PTCA vyjadrenie aj generálnej prokuratúre spolu s rozhodnutím súdu, ktorým vec bola právoplatne skončená.

(2) Príslušná prokuratúra rovnopis vyšetrovacieho spisu a svoj dozorový spis predloží generálnej prokuratúre len na jej pokyn.

Článok 27

(1) Prokurátor generálnej prokuratúry po určení termínu verejného zasadnutia dovolacím súdom, na ktorom sa bude konať a rozhodovať o dovolaní, ihneď požiada príslušnú prokuratúru o predloženie rovnopisu vyšetrovacieho spisu a jej dozorového spisu a krajskú prokuratúru o predloženie jej dohľadového spisu.

(2) Prokurátor generálnej prokuratúry o rozhodnutí dovolacieho súdu informuje prostredníctvom krajskej prokuratúry príslušnú prokuratúru.

Štvrtá časť
Obnova konania

Článok 28

Na podanie návrhu na povolenie obnovy konania a na konanie po povolení obnovy konania je príslušný prokurátor, ktorý vo veci v prvom stupni vykonával dozor prokurátora; na konanie o riadnom opravnom prostriedku je príslušný jeho nadriadený krajský prokurátor.

Článok 29

(1) Prokurátor, ktorý v konaní podľa tohto príkazu alebo inak zistí dôvod na povolenie obnovy konania, takú skutočnosť bez meškania oznámi príslušnému prokurátorovi.

(2) Ak ide o okolnosť, ktorá by mohla odôvodniť povolenie obnovy konania v  prospech obvineného, je príslušný prokurátor povinný upovedomiť o nej bez odkladu obvineného, alebo ak to nie je možné, inú osobu oprávnenú na podanie návrhu, ak taký návrh nepodá sám.

Piata časť
záverečné ustanovenia

Článok 30
Zrušovacie ustanovenie

Zrušuje sa:
Príkaz generálneho prokurátora Slovenskej republiky por. č. 14/2022 z 19. decembra 2022 o postupe prokurátorov v trestnom konaní o mimoriadnych opravných prostriedkoch.

Článok 31
Účinnosť

Tento príkaz nadobúda účinnosť 20. marca 2024.

podpis
Dr. h. c.  JUDr. Maroš Žilinka, PhD.
generálny prokurátor Slovenskej republiky